Komisijos reglamentas (EB) Nr. 813/2003
2003 m. gegužės 12 d.
dėl Europos Parlamento ir Tarybos reglamento (EB) Nr. 1774/2002 pereinamojo laikotarpio priemonių, susijusių su buvusių maisto produktų surinkimu, išvežimu ir šalinimu
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. spalio 3 d. Europos Parlamento ir Tarybos reglamentą (EB) Nr. 1774/2002, nustatantį sveikatos taisykles gyvūninės kilmės šalutiniams produktams, neskirtiems vartoti žmonėms [1], su pakeitimais, padarytais Komisijos reglamentu (EB) Nr. 808/2002 [2], ypač į jo 32 straipsnio 1 dalį,
kadangi:
(1) Reglamente (EB) Nr. 1774/2002 numatyta išsamiai persvarstyti Bendrijos taisykles gyvūninės kilmės šalutiniams produktams, neskirtiems vartoti žmonėms, taip pat griežtų reikalavimų įvedimą. Be to, jame numatyta galimybė patvirtinti papildomas pereinamojo laikotarpio priemones.
(2) Atsižvelgiant į griežtą tokių reikalavimų pobūdį, valstybėms narėms turi būti numatytos pereinamojo laikotarpio priemonės, kad pramonės įmonės turėtų pakankamai laiko prie jų prisitaikyti. Be to, turi būti ir toliau tobulinamas gyvūninės kilmės šalutinių produktų surinkimas, laikymas, tvarkymas, perdirbimas ir panaudojimas, taip pat tokių šalutinių produktų šalinimo būdai.
(3) Todėl valstybėms narėms, kaip pereinamojo laikotarpio priemonė, turėtų būti suteikta nukrypti leidžianti nuostata, pagal kurią subjektams būtų leidžiama ir toliau taikyti nacionalines taisykles gyvūninės kilmės buvusių produktų surinkimui, išvežimui ir šalinimui.
(4) Siekiant išvengti pavojaus gyvūnų ir visuomenės sveikatai, taikant laikinojo laikotarpio priemones valstybėse narėse turi būti ir toliau taikomos atitinkamos kontrolės sistemos.
(5) Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypti leidžianti nuostata, taikoma buvusių produktų surinkimui, išvežimui ir šalinimui
1. Pagal Reglamento (EB) Nr. 1774/2002 32 straipsnio 1 dalį ir nukrypstant nuo to reglamento 6 straipsnio 2 dalies f punkto ir 7 straipsnio, valstybės narės ir toliau gali atskirai patvirtinti subjektų patalpas ir priemones, kad nacionalinės taisyklės vėliausiai iki 2005 m. gruodžio 31 d. būtų taikomos to reglamento 6 straipsnio 1 dalies f punkte minimų buvusių maisto produktų surinkimui, išvežimui ir šalinimui, jeigu tokios nacionalinės taisyklės:
a) nepažeidžiant šio straipsnio 2 dalies užtikrina, kad tokie buvę maisto produktai nėra maišomi su 1 ir 2 kategorijos medžiagomis; ir
b) atitinka kitus Reglamento (EB) Nr. 1774/2002 reikalavimus.
2. Tačiau maišyti buvusius maisto produktus su 1 kategorijos arba 2 kategorijos medžiagomis gali būti leidžiama tuo atveju, jei gauta medžiaga išvežama sudeginti į 1 kategorijos arba 2 kategorijos medžiagų deginimo įmones prieš jos, kaip atliekų, pašalinimą sudeginant, sudeginant, kartu taikant kitus sunaikinimo būdus, arba išvežant į sąvartyną pagal Bendrijos teisės aktus.
3. Jei buvę maisto produktai pašalinami juos kaip atliekas išvežant į patvirtintą sąvartyno sklypą, imamasi visų būtinų priemonių užtikrinti, kad buvę maisto produktai nebūtų maišomi su neapdorota gyvūninės kilmės medžiaga, minima 4 ir 5 straipsniuose ir 6 straipsnio 1 dalies a-e ir g-k punktuose
2 straipsnis
Kontrolės priemonės
Kompetentinga institucija imasi būtinų priemonių kontroliuoti, ar įgaliotų subjektų patalpos ir priemonės atitinka 1 straipsnyje nurodytas sąlygas.
3 straipsnis
Šio reglamento reikalavimų neatitinkančių patvirtinimų ir medžiagų šalinimo būdų panaikinimas
1. Atskirai kompetentingos institucijos patvirtinti gyvūninės kilmės buvusių produktų surinkimas, išvežimas ir šalinimas yra nedelsiant ir visam laikui panaikinami bet kurio subjekto, patalpų arba priemonių atžvilgiu, jei nebesilaikoma šiame reglamente nustatytų sąlygų.
2. Kompetentinga institucija panaikina bet kurį patvirtinimą, suteiktą pagal 1 straipsnį ne vėliau kaip iki 2005 m. gruodžio 31 d.
Kompetentinga institucija suteikia galutinį patvirtinimą pagal Reglamentą (EB) Nr. 1774/2002 tik tuo atveju, jei patikrinimų metu nustato, kad 1 straipsnyje minimos patalpos ir priemonės atitinka visus to reglamento reikalavimus.
3. Bet kurios šio reglamento neatitinkančios medžiagos šalinamos laikantis kompetentingos institucijos nurodymų.
4 straipsnis
Įsigaliojimas
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2003 m. gegužės 1 d. iki 2005 m. gruodžio 31 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gegužės 12 d.